投金瀨有感
作者：李綱
朝代：宋

paragraphs: 楚王聽讒誅五卿，招呼二子同就烹。
子胥彎弓見使者，義不戴天非惜生。
操瓢乞食困江表，曷嘗一日忘郢城。
溧水之陽遇真識，壺漿簞食欣相迎。
當時追捕尚爾急，殺身滅口意豈輕。
霸吳何止服句踐，破楚遂以鞭荆平。
倒行逆施道雖遠，復仇攄憤聖所稱。
却來訪舊欲報德，歎息玉質隨流萍。
投金淺瀨亦何有，聊以寓意通精誠。
哀窮進食類漂母，解劍掛墓同延陵。
古人已矣不可見，空有史筆垂聲名。